Hulp stroom in vir Knysna | Netwerk24
Deur Jackie Kruger 08 Junie 2017 18:33
Werkers van Makro in Kaapstad het Donderdag blikkieskos en ander produkte gepak wat vir rampgebiede bestem is. Foto: FACEBOOK
Hulp stroom in vir storm- en brandgeteisterde gebiede in die Suid- en Wes-Kaap. Absa het R10 miljoen geskenk vir rampverligting, wat onder meer tente insluit vir mense wat dakloos gelaat is.
Wegholbrande het Woensdag talle huise in die Knysna-omgewing in puin gelê en Donderdag sy verwoestingstog na Plettenbergbaai voortgesit. Die storm wat Kaapstad Woensdag getref het, het ook groot skade aangerig.
Luidens ’n verklaring van Absa skenk hy onder meer 5 600 Cape Epic-tente.
Checkers, Woolworths en Massmart gaan hulp verleen in Kaapstad en Knysna.
Die Gift of the Givers-stigting het Donderdag gesê hy het ’n vragmotor met water na Knysna gestuur. Makro het op die stigting se beroep gereageer en water en ander produkte soos blikkieskos na rampgebiede gestuur.
Die Burger en Netwerk24 samel in Kaapstad skenkings in wat vir Knysna bestem is. On the Dot, Media24 se logistieke onderneming, neem dit na Knysna se brandweerstasie.
Die Nasionale Dierebeskermingsvereniging (DBV) het beamptes van Alberton af gestuur om die Tuinroete-DBV te help om verlore diere in Knysna na George te neem. Die Tuinroete-DBV het Woensdag reeds 60 diere van die Knysna-dierewelsynsorganisasie na George gebring.
Meer oor: Absa | Checkers | Woolworths | Liefdadigheid | Knysna-Brand | Skenkings | Hulp